钦定古今图书集成/明伦汇编/官常典/第451卷 > 冯绲
## 钦定古今图书集成/明伦汇编/官常典/第451卷 > 冯绲

按《后汉书》本传，“绲字鸿乡，巴郡宕渠人也。少学《春秋》
司马兵法。父焕，安帝时为幽州刺史，疾忌奸恶，数致
其罪。时元菟太守姚光亦失人和，建光元年，怨者乃
诈作玺书谴责焕，光赐以驱刀。又下辽东都尉庞奋，
使速行刑。奋即斩光收焕，焕欲自杀。绲疑诏文有异，
止焕曰：‘大人在州，志欲去恶，实无他故。必是凶人妄
诈，规肆奸毒，愿以事自上，甘罪无晚’。”焕从其言，上书
自讼，果诈者所为，征奋扺罪。会焕病死狱中，帝愍之，
赐焕、光钱各十万，以子为郎中，绲由是知名。家富好
施，赈赴穷急，为州里所归爱。初举孝廉，七迁为广汉属国都尉，征拜御史中丞。顺帝末，以绲持节督扬州
诸郡军事，与中郎将滕抚击破群贼，迁陇西太守。后
鲜卑寇边，以绲为辽东太守，晓喻降集，卤皆弭散。征
拜京兆尹，转司隶校尉，所在立威刑。迁廷尉太常。时
“长沙蛮寇益阳，屯聚积久，至延熹五年，众转盛，而零
陵蛮贼复反应之，合二万馀人，攻烧城郭，杀伤长吏。
又武陵蛮夷悉反，寇掠江陵间，荆州刺史刘度、南郡
太守李肃并奔走荆”南皆没。于是拜绲为车骑将军，
将兵十馀万讨之。诏策绲曰：“蛮夷猾夏，久不讨摄，各
焚都城，蹈藉官人。州郡将吏，死职之臣，相逐奔窜，曾
不反顾，可愧言也！将军素有威猛，是以擢授六师。前
代陈汤、冯傅之徒，以寡击众；郅支、夜郎、楼兰之戎，头
悬都街；卫、霍北征，功列金石：是皆将军所究览也。今
非将军，谁与修复前迹？进赴之宜，权时之策，将军一
之，出郊之事，不复内御，已命有司，祖于国门。《诗》不云
乎？‘进厥虎臣，阚如虓虎。敷敦淮𣸣，仍执丑卤’。将军其
勉之！”时天下饥馑，帑藏虚尽，每出征伐，常减公卿奉
禄，假王侯租赋，前后所遣，将帅宦官，辄陷以折耗军
资，往往抵罪。绲性烈直，不行贿赂，惧为所中，乃上疏
曰：“埶得容奸，伯夷可疑；苟曰无猜，盗跖可信。故乐羊
陈功，文侯示以谤书。愿请中常侍一人监军财费。”尚
书朱穆奏绲以财自嫌，失大臣之节，有诏勿劾。绲军
至长沙，贼闻，悉诣营道乞降。进击武陵蛮夷，斩首四
千馀级，受降十万馀人，荆州平定。诏书赐钱一亿，固
让不受。振旅还京师，推功于从事中郎应奉，荐以为
司隶校尉，而上书乞骸骨，朝廷不许。监军使者张敞
承宦官旨，奏绲将傅婢二人戎服自随，又辄于江陵
刻石纪功，请下吏案理。尚书令黄隽奏议，以为罪无
正法，不合致纠。会长沙贼复起，攻桂阳、武陵，绲以军
还，盗贼复发，策免。顷之，拜将作大匠，转河南尹。上言：
“旧典，中官子弟不得为牧人职。”帝不纳。复为廷尉。时
山阳太守单迁以罪系狱，绲考致其死。迁故车骑将
军单超之弟，中官相党，遂共诽章诬绲，坐与司隶校
尉李膺、大司农刘祐俱输左校。应奉。上疏理绲等，得
免。后拜屯骑校尉，复为廷尉，卒于官。绲弟允，清白有
孝行，能理《尚书》，善推步之术。拜降卤校尉，终于家。